Lea Walter-Berggren
Lea Walter-Berggren (aastani 1946 Lea Ilves, aastatel 1946–1950[küsitav] Lea Kõlar; 20. oktoober 1926 – 8. august 2013) oli eesti tekstiilikunstnik, Eesti Kunstnike Liidu auliige. Ta lõpetas 1951. aastal Eesti NSV Riikliku Kunstiinstituudi tekstiilikunsti erialal. Ta töötas aastatel 1951–1965 Kunstitoodete Kombinaadis kavandikunstnikuna, 1966–1967 Tallinna Kergetööstuse Tehnikumis kompositsiooniõpetajana ning 1967–1993 Arsi dekoratiivkudumise ateljee kunstilise juhina, seejärel tegutses vabakunstnikuna. Ta oli 1956. aastast Eesti Kunstnike Liidu liige. Ta on viljelenud peaaegu kõiki kudumistehnikaid, kõige järjekindlamalt pindpõimet. Algul lõi peamiselt figuraalseid piltvaipu, kuid 1960. aastate esimesel poolel hakkas ta tõlgendama eesti rahvuslikku ornamenti.